L’exposició fotogràfica “100 bosques” rebrà la visita dels centres escolars
2025-07-24

Fins al pròxim 31 d’octubre, entrar en la Sala principal d’exposicions de la Casa de Cultura de Burjassot és com entrar en un bosc immens. Dilluns passat 20 d’octubre, el fotògraf Kaiko va presentar una mostra fotogràfica que, davall el nom “100 bosques” arreplega enormes imatges dels nombrosos parcs i boscos que poblen la península ibèrica i que aquest fotògraf naturalista ve fotografiant des de l’any 2006.

L’objectiu principal de l’exposició és donar a conèixer la rica diversitat de boscos que existeixen en la península i conscienciar la societat dels problemes que pateixen els recursos forestals per frenar la seua deterioració o desaparició, en benefici de generacions presents i futures. És per açò que s’ha cregut convenient la programació de visites a la mostra per part dels centres escolars de Burjassot.

Així, alumnes dels col·legis públics Miguel Bordonau i Sant Joan de Ribera visitaran l’exposició “100 bosques” el dijous 30 i el divendres 31 d’octubre, respectivament. A més de visitar l’exposició, guiada i explicada pel seu creador, Kaiko, els alumnes d’11 anys del CP Miguel Bordonau i els del Sant Joan de Ribera, de 4 i 5 anys, participaran en el taller “Hojanimales”, mitjançant el qual es pretén que els joves interactuen amb l’entorn natural més proper a ells. En aquest cas, en la Pinada de la Casa de Cultura, els alumnes arreplegaran fulles per crear animals. Després, les creacions quedaran exposades en les parets de la instal·lació.

Els alumnes del CP Miguel Bordonau aprofitaran també per realitzar una visita guiada a la Biblioteca Infantil.